คลังจ่อเก็บภาษีรร.กวดวิชา
รมช.คลังเตรียมเสนอครม.11ม.ค.เก็บภาษีโรงเรียนกวดวิชาสั่งสรรพากรหาช่องล้วงรายได้ ชี้สถาบันส่วนใหญ่เน้นเชิงธุรกิจกำไรมากกว่าส่งเสริมการศึกษา
7 ม.ค. 2554

รมช.คลังเตรียมเสนอครม.11ม.ค.เก็บภาษีโรงเรียนกวดวิชาสั่งสรรพากรหาช่องล้วงรายได้ ชี้สถาบันส่วนใหญ่เน้นเชิงธุรกิจกำไรมากกว่าส่งเสริมการศึกษา 
นายประดิษฐ์ ภัทรประสิทธิ์ รมช.คลัง เปิดเผยว่า ในที่ประชุมคณะรัฐมนตรี (ครม.) วันที่ 11 ม.ค.54 จะรายงานให้ทราบว่ากระทรวงการคลังเห็นชอบในหลักการตามที่สำนักงานคณะกรรมการ ป้องกันและปราบปรามการทุจริตแห่งชาติ (ป.ป.ช.) ให้คลังจัดเก็บภาษีจากโรงเรียนสอนกวดวิชา แต่จะยังไม่มีการเสนอให้ ครม.พิจารณาว่าจะจัดเก็บภาษีในรูปแบบใด ซึ่งที่ผ่านมาได้สั่งให้กรมสรรพากรไปศึกษาแนวทางที่เหมาะสม
รมช.คลัง กล่าวว่า ได้รับการยืนยันจากอธิบดีกรมสรรพากรแล้วว่า ปัจจุบันกรมสรรพากรไม่ได้เก็บรายได้จากสถาบันกวดวิชา ทั้งรูปของภาษีเงินได้นิติบุคคล ภาษีเงินได้บุคคลธรรมดา รวมถึงภาษีมูลค่าเพิ่ม ซึ่งได้รับการลดหย่อนทั้งหมด แต่ในความเป็นจริงสถาบันกวดวิชา เน้นในเชิงธุรกิจทำกำไรมากกว่าส่งเสริมการศึกษา